Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. И., поднесена против Министерството за внатрешни работи – СВР Велес, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

Жалбата од А. И., поднесена против Министерството за внатрешни работи – СВР Велес, заведена во архивата на Агенцијата за заштита на правото на слободен пристап до информации од јавен карактер под бр. 08-6 на 17.01.2022 година **СЕ ОТФРЛА како недопуштена**.

**О Б Р А З Л О Ж Е Н И Е**

## А. И., на 21.12.2021 година поднел Барање за пристап до информации од јавен карактер до Министерството за внатрешни работи – СВР Велес, по предметот насловен Барање за пристап до информации од јавен карактер, со кое побарал по електронски пат да му се достави електронски запис од следните информации:

„**Во врска со судската постапка пред основен суд** Велес ПРК-С.1988/21 ....барам информација околу уредот за мерење брзина на возила Ласер Кам 4 бр.ЛЕ0936 со кој било вршено мерење на 25.07.2021 кога има стекнато преку бирото за метрологија сертификат за прва и периодична верификација и кога и каде е последно баждарен односно вршена верифкација, дали во земјава или странство?... со оглед дека се работи за едноставна информација според чл.9 од законот за постапување по претставки и предлози...рокот за достава е 15 дена, а **и информацијата ми е потребна до следното судско рочиште** на 12.01.2022.“

Имателот на информации, на ова Барање не одговорил во законски предвидениот рок во Законот за слободен пристап до информации од јавен карактер, поради што Барателот на информацијата, поднел Жалба заведена во Агенцијата под арх. бр. 08-6 од 17.01.2022 година. Во Жалбата е наведено дека: „Информацијата се однесува на исправност на уред за мерење на брзина и начини на нивно запазување на законски прописи при постапки со истиот..Истите тие податоци се употребуваат во судски спорови за кои пресудите потоа се објавуваат на интернет страниците на судовите и така се достапни на јавноста...Во прилог моето барање ..записник од судско рочиште на 15.12.2021... “

Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето од А. И., поднесено до Министерството за внатрешни работи-СВР Велес на 21.12.2021 година, не претставува барање за пристап до информации од јавен карактер, туку е барање од надлежност на Министерството.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од лице кое е странка во спор кој се води пред надлежен суд и кое во Барањето се повикува на Законот за слободен пристап до информации од јавен карактер, но и на Законот за претставки и предлози.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена и преку поднесување на барање за пристап до информации од јавен карактер странките дополнително да бараат и предлагаат преземање на управни дејствија и донесување на решенија, одлуки и други акти, за кои се во тек конкретно поведени постапки пред надлежните судови, каде што барателот за пристап до информации од јавен карактер е една од странките во спорот и истиот своето право го остварува согласно одредбите од Законот за кривична постапка, Законот за парничната постапка, Законот за прекршочна постапка и судскиот деловник.

Во конкретниот случај, Барателот поднел Барање до Имателот на информации насловено „Барање за информации за докази“ повикуваќи се на Законот за слободен пристап до информации од јавен карактер, а во кое меѓудругото бара и измена на прекршочната санкција-глобата, а исто така и постапување по истото Барање согласно роковите на Законот за претставки и предлози.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-6.

|  |  |  |
| --- | --- | --- |
|  |  | **Директор**  **Пламенка Бојчева** |